  Виталий Пронин 2 толэзь талэсь азьло ужтэк кыли, биржае султӥ. Пособие басьтӥсько 1 сюрс 700 манет мында. 2 нылпие — 4 но 7 аресъемесь, кузпалылэн уждунэз бадӟым ӧвӧл. Вералэ вал, мыным сётӥськоз-а 3 аресысен 7 аресозь нылпиос понна пособие? Шуо, анай-атайёслэсь доходзэс лыдэ басьтозы, нош мон уждун уг басьтӥськы... В. Шибанова. Пичи Пурга ёрос Президентлэн В. Путинлэн косэмезъя туэ 1-тӥ январьысен 3 аресысен 8 аресозь нылпиос понна толэзьлы быдэ сётӥське пособие. Со ар кутсконын юнматэмын ке но, та юрттэт висъяськоз 1-тӥ июньысен — ортчем толэзьёсты лыдъяса. Пособие сётӥськоз 3 арессэ тырмытэм но 8 ареслэсь ортчымтэ пиналъёс понна. Тӥ шонер вераськоды, лыдэ басьтӥськоз семьялэн адямилы быдэ доходэз. Та пособиез басьтон понна котькуд муртлы доход 9 сюрс 992 манетлэсь ятыргес луыны кулэ ӧвӧл. Россиысь Правительстволэн туэ 31-тӥ мартэ юнматэм 384 номеро постановлениезъя лыдэ басьтӥськоз та вакытэ доход: кыӵе толэзе куриськон гожтӥды, солэсь 6 толэзьлы азьвыл басьтэм доходъёс лыдэ уз басьтӥське, лыдъяськоз солэсь азьвыл ар ӵоже поттэм доход. Та дыр куспын кыӵе ке ваньбурдэс вузады но табыш басьтӥды ке — таиз но семьялэн ватсаса басьтэм доходэз шуыса лыдъяськоз. Таӵе дыръя озьы но луыны быгатоз: уждундылэн быдӟалаезъя пособилы тупаськоды, нош со борды ваньбурды понна барыштэс ватсано ке — уд. Пособие лыдъяськоз нылпиез вордыны минимумлэн быдӟалаезъя, солэн ӝыныез мында луоз — 4 сюрс 982 манет. Сётӥськоз со 3 аресысен 8 аресозь нылпиос понна. Куриськонъёсты кутозы арлы одӥг пол: озьыен, июне сётӥды ке, январьысен июнёзь, озьы ик ар пумозь басьтоды. Куриськонъёсты куто кун услугаосъя огъя портал пыр, нош 1-тӥ июньысен — МФЦ-осын яке калыкез улон-вылонын утёнъя ёзъёсын (азьвыл гожтӥськыса). Нокыӵе справкаос утчано ӧвӧл, куриськон гинэ гожтоно, кулэ луись документъёсты ведомствоос асьсэос шедьтозы. Заявление гожтыны быгатэ коть анай, коть атай. Решение кутӥськоз 10 нунал ӵоже, бӧрысь уксё вуоз. Шуиськоды, биржаын сылӥськоды. Эн ӝожоме, тӥ кадь секыт югдуре шедемъёс кун ласянь утемын. Кузпалды трос уг басьты, 4 но 7 аресъем 2 иждивенецъёсты вань. Озьыен, та пособиез басьтыны тӥ тупаськоды. Угось «Калыкез уже интыян сярысь» законэ пыртэм воштонъёсъя, куриськон гожтыкуз, адями биржае султэмын вал ке, лыдэ уз басьтӥськы солэн азьвыл басьтэм доходэз. Та курон пыӵалоз 1-тӥ январёзь.  